Teemu Selänne kertoo Apu-lehden haastattelussa seuranneensa USA:n vaaleja tarkemmin kuin koskaan.

Teemu Selänne uskoo Donald Trumpiin. AOP

Hän kertoo katsoneensa kaikki vaaliväittelyt ja vaikuttui presidentiksi valitusta Donald Trumpista. Vastaehdokkaana oli demokraatti Hillary Clinton, jota pidettiin kalkkiviivoille asti suosikkina.

- Moni ei uskaltanut edes sanoa äänestäneensä Trumpia. Uskon, että Trump oli tähän kohtaan Amerikalle parempi vaihtoehto. Yleinen käsitys oli, että vaaleissa valittiin kahdesta huonosta vähemmän huono vaihtoehto, Selänne sanoo Apu-lehden haastattelussa.

Selänteellä ei kuitenkaan ole Yhdysvaltain kansalaisuutta, joten hän ei saanut äänestää vaaleissa.

Yli kymmenen vuotta USA:ssa asunut kiekkolegenda ei arvosta presidentti Barack Obaman valtakaudella tehtyä politiikkaa.

- Täällä on aina uskottu, että voit keksiä oman jutun ja menestyä omalla työllä. Sitä ei ole vaalittu viime aikoina. Jos Trumpin myötä veroja alennetaan, se kannustaa yrittäjiä työllistämään ja ihmisiä tekemään töitä. Sitä kautta kulutus lisääntyy ja talous kasvaa. Amerikkalaiset olivat valmiita tekemään näin radikaalin päätöksen, mikä kertoo siitä, että he olivat tyytymättömiä, Selänne näkee.